

**POROČILO O DELU U-12 ZA JESENSKI DEL SEZONE 2013 / 2014**

1. **STANJE EKIPE U-12**

Gre pretežno za ekipo otrok vstopnega letnika v kategoriji U-13 in je združitev dveh ekip U-12 in U-11, ki nastopa v tekmovanju MNZG. Ob prevzemu ekipe U-12 sem imel na voljo 13 igralcev (9 igr. l.2002, 4 igr. l.2001), druga ekipa pa je sestavljena iz igralcev ekipe U-11 (s trenerjem Jelovčan Dušanom). En igralec je zaradi poškodbe in nasveta zdravnika prenehal z vadbo (Kasapović Ken), pridružil pa se je en nov igralec (Pogačnik Jaka).

Glede nogometnega znanja in motoričnih sposobnosti ob prevzemu in spoznanju ekipe ugotovim, da gre za solidno splošno stanje sposobnosti igralcev za starostne okvire U-12. Druga, mlajša ekipa, ki pa je sicer fizično šibkejša proti nasprotnim ekipam, pa je za svojo starost nadpovprečno sposobna (posebej v smislu tehnične usposobljenosti in obvladanja organizirane igre).

1. **TRENAŽNO - TEKMOVALNI PROCES**

V jesenskem delu sezone smo opravili 46 aktivnosti (34 treningov in 12 tekem). Z treniranjem in tekmovanjem smo zasledovali splošne cilje (navajanje na zdravo in aktivno življenje ter zagotovitev dobrih možnosti za telesni razvoj, vzgoja volje za premagovanje naporov) in posebne cilje (navajanje na proces treninga, delovne navade, teoretično znanje, pridobivanje igralnih izkušenj).

Podcilji procesa treninga s katerimi smo se srečali :

1. tehnika brez žoge: skiping, tek z dviganjem pet, prisunski in dosunski korak, tek bočno s prekrižanjem nog, različni odrivi, hopsanje, tek s spremembami smeri, varanje s telesom v gibanju in na mestu, odrivi (enonožni, sonožni v teku in na mestu).
2. upravljanje žoge: vaje za občutek in prilagajanje na žogo (osnovna tehnika-različna vodenja, fintiranja, upravljanja z različnimi deli stopala)
3. tehnični elementi: udarec z nartom, udarec s sprednjim notranjim delom stopala, sprejem z notranjim delom stopala, sprejem s podplatom in zunanjim delom stopala, odvzemanje žoge.
4. individualna taktika: odkrivanje, pokrivanje, taktične zahteve v igri 2:1 in 1:2, strel na vrata iz različnih smeri oz. delov igrišča, strel z glavo.
5. skupinska taktika: odkrivanje in pokrivanje v organizirani igri moštva (križanje-menjava mest), prevzemanje žoge, taktične zahteve v igri z razl.številčnimi odnosi (2:2, 3:3, 3:2, 2:3).
6. moštvena taktika: vodena igra 7:7.
7. motorične sposobnosti: razvoj hitrosti (splošno-startna hitrost, hitrost lokomocije, hitrostna moč) in nekaj tudi razvoj osnovne vzdržljivosti.

Metode dela: Za doseganje navedenih ciljev in podciljev trenažnega procesa sem največ uporabljal metodo igre in situacijsko metodo (posebej pri učenju skupinske in moštvene taktike v povezavi z tehničnimi elementi) ter metodo ponavljanja pri tehničnih elementih, analitično metodo (za odpravljanje napak izvedbe tehničnih elementov) sem uporabil še najmanj (suhoparno delo in tudi iz razloga razpoložljivega časa). Tako je bilo glede na kratko časovno razpoložljivost priprave ekipe pred prvenstvom večino treningov kompleksnih (tehnika / taktika / motorične sposobnosti v enoti treninga).

Udeležba: Z udeležbo sem v času po začetku šole zadovoljen. Nikakor ne morem biti zadovoljen z udeležbo v času pred prvenstvom (čas počitnic). Iz tega razloga je povprečna udeležba ekipe 52,48 % (če upoštevam samo čas od začetka šole, pa je udeležna 78 %).

Kljub temu, da v klubu ni rezultatskih zahtev do ekipe U-12, pa dobri rezultati motivirajo mlade igralce in so zato pripravljeni bolje sodelovati v trenažno-tekmovalnem procesu kar prinaša tudi njihov kvalitetnejši napredek, zaradi česar smo jih tudi zasledovali.

**Tekmovanje – prvenstvo U-12 MNZG**

V enajstih krogih smo odigrali 44 tekem, dosegli 27 zmag, 4 remije ter 13 porazov z gol razliko 179 : 81 in z osvojenimi 85 točkami za NK VELESOVO in NK VISOKO-PREDDVOR glede na našo mladost zasedamo kar nekoliko presenetljivo, dobro 3. mesto (v ligi osmih ekip).

**EKIPA – zaključek:** Ocenjujem, da ima s takšnim nadalnjim delom ekipa še veliko rezerve in potencial za kvaliteten napredek. Želim si le , da bi popravili odnos pri treniranju v času počitnic. Sodelovanje s strani staršev je odlično.

Trener:

Borut Šivic